SKRIFTLIG FORESPØRGSEL E-1977/02

af John Cushnahan (PPE-DE) til Kommissionen

(8. juli 2002)

Om: Prisforskelle

Er Kommissionen klar over, at ifølge en undersøgelse udført af Retail Intelligence betaler forbrugerne i Irland mere for deres købmandsvarer i sammenligning med de øvrige europæiske stater?

En indkøbsvogn med 40 forskellige artikler af føde- og drikkevarer koster i republikken Irland 296,31 EUR i sammenligning med 232,82 EUR i St. Tropez i Sydfrankrig. De irske forbrugere betaler derfor 27 % mere for de samme artikler.

Vil Kommissionen undersøge, hvorfor der findes sådanne forskelle, og hvilke foranstaltninger har Kommissionen til hensigt at træffe for at sikre, at de irske forbrugere ikke bliver flået?

Svar afgivet på Kommissionens vegne af Pedro Solbes Mira

(16. september 2002)

Ifølge Eurostats foreløbige tal for købekraftspariteterne (KKP) for 2000, som bliver offentliggjort om kort tid, er Irland på aggregeret niveau kun omkring 6 % dyrere end Frankrig (privat konsum).

Fødevarer og ikke alkoholholdige drikkevarer er 3 % dyrere i Irland.

Forskellen mellem dette tal og de 23 %, som fremgår af den undersøgelse udført af Retail Intelligence, som det ærede medlem henviser til, skyldes den måde, hvorpå undersøgelsen blev gennemført.

Eurostat har i samarbejde med Central Statistics Office of Ireland analyseret rapporten og har følgende kommentarer:

1. Priserne blev kun indsamlet i Dublin og Saint Tropez. Disse byer er næppe repræsentative for de to lande.

2. Priserne blev kun indsamlet i én detailforretning i hvert land. Prisindsamlingen bør imidlertid ske i et repræsentativt udsnit af alle detailforretninger.

3. Kurven på 40 varer er alt for lille til, at den kan give et fuldstændigt billede af det private konsum i et land. Den sammenlignelige og repræsentative kurv, der anvendes i de officielle data, som koordineres af Eurostat, omfatter alene hvad angår føde- og drikkevarer over 500 poster. Desuden er vægtene i den kurv, som Retail Intelligence har valgt, ikke repræsentative for det irske forbrugsmønster. F.eks. indeholder kurven udgifter på omkring 41 % til fødevarer og ikke alkoholholdige drikkevarer og omkring 44 % til alkoholholdige drikkevarer. I virkeligheden er det private konsum i Irland inden for disse kategorier omkring 14 % og 3 %.

Når man sammenligner enkelte varer i bestemte forretninger, kan de lokale efterspørgsels- og udbudsforhold medføre store prisforskelle mellem de enkelte lande og somme tider også inden for et enkelt land. Når man derimod sammenligner en større kurv og tager hensyn til de lokale udgiftsmønstre, er prisforskellene mellem landene sædvanligvis langt mindre.

4. Den store andel af alkohol i kurven omkring 15 gange mere end det, den gennemsnitlige private husholdning bruger på det i Irland er en væsentlig grund til den overdrevne prisforskel mellem Frankrig og Irland, da alkohol er væsentligt dyrere i Irland end i Frankrig, specielt på grund af forskelle i skatter og afgifter.

Prisforskellen mellem Irland og Frankrig i Eurostats KKP-data er blevet underbygget af et pilotprojekt sidste år, hvor der blev anvendt elektroniske data fra supermarkeder med henblik på at sammenligne priserne på bestemte mærker landene imellem. Selv om denne undersøgelse ikke sikrer, at den kurv, der sammenlignes, er repræsentativ, giver den en meget høj sammenlignelighedsgrad, idet der fokuseres på velkendte internationale mærker, der fås i hele EU. Oplysninger fra denne undersøgelse er blevet offentliggjort i Eurostats publikation Consumers in Europe og i Resultattavlen for det indre marked nr. 10.